《扬州堡寨》
宋代·袁说友

西风一舸来扬州，疋马直上新城头。
环城九里十六步，一一峭壁临深沟。
俄焉唯喏两军士，众手指示陈其由。
扬鞭试问筑城意，曰堡曰寨何所谋。
诵言长淮十六郡，天险地利兹其尤。
江横万里限南北，藉此屏翰屯咽喉。
向来强敌蹈此境，夜半一叱遭虔刘。
平畴旷野不可限，一城未足防侵牟。
高城西北古城后，因势决策成楚丘。
四门大开楼橹备，中有万甲藏戈予。
譬如一铠何足恃，被之重铠前无忧。
乃知旧臣建议仅出此，我亦策马嗟去休。
不知城二势则一，添足画它真赘疣。
君不见紫岩先昔，钓桥深堑先防秋。
当时方略岂不究，而使浪策为今羞。
吁哉成事不复说，只恐说计无时酬。
书生衔命偶经履，一见敢谓可与不。
世间万事一笑里，轻帆送我催行舟。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。